b'\n_START_ARTICLE_\n\xc5\xa0utna, Kamnik\n_START_PARAGRAPH_\n\xc5\xa0utna je srednjeve\xc5\xa1ka naselbina ju\xc5\xbeno od Malega gradu in sedanji ju\xc5\xbeni predel starega mestnega jedra v Kamniku._NEWLINE_Ime \xc5\xa0utna (nem\xc5\xa1ko an der Schutte; nasip, naplavina re\xc4\x8dnega gramoza) ka\xc5\xbee na to, da so bili verjetno prvi naseljenci tega obmo\xc4\x8dja nem\xc5\xa1ki kolonisti. Ali so se ti naselili \xc5\xbee pred 10. stoletjem ali kasneje \xc5\xa1e ni raziskano. Verjetno pa je bila \xc5\xa0utna pridvor utrjene postojanke na Malem gradu, verjetnem sede\xc5\xbeu neznanega fevdalca ali vsaj ministreala zemlji\xc5\xa1kega gospoda._NEWLINE_\xc5\xa0utna kot predmestje Kamnika pa se v starih listinah prvi\xc4\x8d imenja leta 1232 v zvezi s siroti\xc5\xa1nico (\xc5\xa1pitalom) in prenosom farnega sede\xc5\xbea iz Nevelj v Kamnik. V listinah iz tega obdobja je bilo zapisano, da je stala cerkev bla\xc5\xbeene Marije device na \xc5\xa0utni\xc2\xa0\xc2\xbbpri izhodu skozi vrata, ki gledajo proti Meng\xc5\xa1u\xc2\xab. Iz tega zapisa je mo\xc5\xbeno sklepati, da je bil Kamnik v tem \xc4\x8dasu \xc5\xbee obdan z obzidjem v katerem so bila omenjena vrata in da je zunaj obzidja stala Marijina cerkev, ki jo je dal postaviti neki Martzilinus kot \xc5\xa1pitalsko cerkev._NEWLINE_Posebna zanimivost \xc5\xa0utne je sedanja cerkev Marijinega brezmade\xc5\xbenega spo\xc4\x8detja s samostoje\xc4\x8dim zvonikom, ki stoji lo\xc4\x8deno od cerkve. Zvonik pripada prvotni gotski cerkvi, ki je na tem mestu stala \xc5\xbee leta 1207. Zaradi po\xc5\xbeara in potresa so cerkev ve\xc4\x8dkrat obnovili, leta 1734] pa na pobudo \xc5\xbeupnika Raspa postavili novo, samostoje\xc4\x8di zvonik pa ohranili kot ostanek srednjeve\xc5\xa1ke cerkve.'